2016 m. rugpjūčio 16 d. Austrijos federalinis vidaus reikalų ministras Komisijai skirtame rašte nurodė, kad atitinkamuose sausumos sienos ruožuose vykdoma sienų kontrolė atitinka Tarybos rekomendacijos nuostatas. 2016 m. rugsėjo 9 d. Austrija patvirtino, kad visi patikrinimai atliekami reikiamu lygiu, kontrolės taikymo sritis, dažnumas, laikas ir vieta neviršija to, kas tikrai būtina, ir atitinka grėsmės lygį. Austrija taip pat patvirtino, kad tai iš esmės leidžia išvengti laisvo asmenų ir prekių judėjimo suvaržymo.

Šioje ataskaitoje pateikti faktai, Komisijos nustatyti stebint, kaip vykdoma Tarybos rekomendacijoje nustatyta laikina sienų kontrolė. Ataskaitoje daugiausiai dėmesio skiriama tam, ar, kaip rekomenduojama, minėtų Šengeno valstybių narių atnaujinta vidaus sienų kontrolė neviršija to, kas tikrai būtina reaguojant į viešajai tvarkai ir vidaus saugumui kilusią rimtą grėsmę, kurią kelia nuolatinis neteisėtas antrinis per Graikiją atvykstančių ir į kitas Šengeno valstybes nares išvykti galinčių migrantų judėjimas, ir ar tokia kontrolė yra proporcinga. Ataskaitoje taip pat analizuojama, ar aplinkybės pasikeitė tiek, kad reikėtų keisti Tarybos rekomendaciją atsižvelgiant į jas.

Remiantis rekomendacija atnaujinta sienų kontrolė turi būti tikslinga, o jos taikymo sritis, dažnumas, vieta ir laikas neturėtų viršyti to, kas tikrai būtina reaguojant į rimtą grėsmę bei saugant viešąją tvarką ir vidaus saugumą.

Remdamasi Komisijos pasiūlymu 2016 m. gegužės 12 d. Taryba priėmė įgyvendinimo sprendimą, kuriame pateikiama rekomendacija dėl laikinos vidaus sienų kontrolės išimtinėmis aplinkybėmis, keliančiomis pavojų bendram Šengeno erdvės veikimui. Pirmą kartą buvo pasinaudota specialia apsaugos procedūra, nustatyta Europos Parlamento ir Tarybos reglamento (ES) Nr. 2016/399 dėl taisyklių, reglamentuojančių asmenų judėjimą per sienas, Sąjungos kodekso (Šengeno sienų kodeksas) 29 straipsnyje.

2016 m. gegužės 13 d. Vokietija pranešė Komisijai, kad ji įgyvendins Tarybos rekomendaciją ir iki 2016 m. lapkričio 12 d. taikys vidaus sienų kontrolę atitinkamuose sausumos sienos ruožuose.

Kadangi Vokietijos valdžios institucijos nepateikė savo pirmosios ataskaitos apie rekomendacijos taikymą laiku (2016 m. liepos 12 d.), 2016 m. rugpjūčio 12 d. Komisija nusiuntė joms priminimo raštą.

2016 m. rugpjūčio 23 d. Komisija gavo pirmąjį Vokietijos valdžios institucijų raštą, kuriuo jos informavo, kad pakeitus ir sustiprinus sienos valdymą Vakarų Balkanų maršrute užregistruota itin daug neteisėto žmonių gabenimo atvejų. Konkrečiai Vokietija nurodė, kad nuo 2016 m. sausio iki liepos mėnesio prie Vokietijos ir Austrijos sausumos sienos buvo rasta apie 115 000 trečiųjų šalių piliečių ir kad jie neatitinka Šengeno sienų kodekso 6 straipsnyje nurodytų atvykimo sąlygų.

Vokietijos valdžios institucijos paaiškino taikomą kontrolės sistemą, kurią sudaro pakaitomis veikiantys stacionarūs ir mobilūs kontrolės postai. Jos pranešė apie gerą nacionalinių ir kitų Šengeno valstybių narių policijos ir sienos apsaugos institucijų bendradarbiavimą siekiant užtikrinti kuo mažesnį poveikį sieną kertančiam eismo srautui ir kelių eismo saugumą kontrolės vykdymo metu. Galiausiai jos patvirtino, kad nuolat vertina patikrinimų apimtį ir intensyvumą ir kad patikrinimų atliekama tiek, kiek tikrai būtina.

2016 m. rugsėjo 12 d. Komisija paprašė pateikti papildomos informacijos apie vykdytą kontrolę ir jos rezultatus; atsakydama į prašymą Vokietija šią informaciją pateikė 2016 m. rugsėjo 14 d. Vokietija nurodė, kad nuo 2016 m. gegužės 12 d. iki liepos 31 d. vykdant kontrolę iš viso buvo pateikti 3 077 atsisakymai leisti atvykti, o nuo 2016 m. gegužės 12 d. iki rugpjūčio 31 d. iš viso buvo gauta 66 919 prašymų suteikti prieglobstį.

Danija

2016 m. birželio 1 d. Danija pranešė Komisijai, kad ji įgyvendins gegužės 12 d. Tarybos rekomendaciją ir iki 2016 m. lapkričio 12 d. taikys vidaus sienų kontrolę visuose Danijos uostuose, kuriuose vyksta susisiekimas keltais su Vokietija, ir prie Danijos ir Vokietijos sausumos sienos.

Kadangi Danijos valdžios institucijos nepateikė savo pirmosios ataskaitos apie rekomendacijos taikymą laiku (2016 m. liepos 12 d.), 2016 m. rugpjūčio 12 d. Komisija nusiuntė joms priminimo raštą. 2016 m. rugsėjo 7 d. Danijos vyriausybė pranešė Komisijai mananti, kad šiuo metu vykdoma sienos su Vokietija kontrolė atsižvelgiant į jos taikymo sritį, dažnumą, vietą ir laiką yra proporcinga ir neviršija to, kas tikrai būtina reaguojant į rimtą grėsmę bei saugant viešąją tvarką ir vidaus saugumą Danijoje. Ji taip pat nurodė mananti, kad šiuo metu nėra pagrindo palaipsniui nutraukti pasienyje su Vokietija vykdomą sienų kontrolę arba mažinti jos intensyvumą.

2016 m. rugsėjo 12 d. Komisija dar kartą kreipėsi į Danijos valdžios institucijas ir paprašė pateikti papildomos informacijos apie vykdytą kontrolę ir jos rezultatus; atsakydama į prašymą Danija šią informaciją pateikė 2016 m. rugsėjo 14 d. Danija informavo, kad nuo gegužės 12 d. iki rugsėjo 11 d. iš viso buvo patikrinti 1 074 406 asmenys, vykdant kontrolę iš viso buvo pateikti 1 088 atsisakymai leisti atvykti, iš viso buvo gauti 1 489 prašymai suteikti prieglobstį; Danija taip pat nurodė, kad vidaus sienų kontrolės punktuose buvo pateikti 747 prašymai.

Švedija

2016 m. birželio 2 d. Švedija pranešė Komisijai, kad ji įgyvendins gegužės 12 d. Tarybos rekomendaciją ir nuo 2016 m. birželio 8 d. taikys vidaus sienų kontrolę atitinkamuose sienų ruožuose, konkrečiai prie Eresundo tilto, policijos prižiūrimo pietų regiono Treleborgo, Malmės ir Helsingborgo uostuose bei policijos prižiūrimo vakarų regiono Geteborgo uoste.

2016 m. rugpjūčio 11 d. Švedija pateikė Komisijai savo pirmąją ataskaitą apie Tarybos rekomendacijos taikymą. Ataskaitoje Švedija patvirtino, kad vadovaujantis rekomendacija taikoma sienų kontrolė yra vykdoma griežtai laikantis būtinumo ir proporcingumo reikalavimų atsižvelgiant į kilusią rimtą grėsmę ir kiekvieno sienos ruožo ypatumus. Švedija nurodė, kad patikrinama nuo 10 proc. iki 95 proc. visų asmenų, kurie kerta sieną per specialų vidaus sienos kontrolės punktą. Be to, Švedija pranešė, kad skirtingose vietose esančiuose punktuose atliekami skirtingo dažnumo ir intensyvumo patikrinimai. Pavyzdžiui, prie Eresundo tilto patikrinimai atliekami visą laiką, nes eismas tiltu vyksta visą parą; uostuose patikrinimai atliekami atsižvelgiant į kiekvieno laivo atvykimo laiką bei remiantis žvalgybos informacija. Galiausiai Švedija patvirtino, kad vadovaudamasi Tarybos rekomendacija ji nuolat vertina būtinumą vykdyti kontrolę, jos dažnumą, vietą ir laiką.

2016 m. rugpjūčio 24 d. Komisija paprašė Švedijos valdžios institucijų pateikti papildomos informacijos ir duomenų apie vykdytą kontrolę ir jos rezultatus; atsakydama į prašymą Švedija šią informaciją pateikė 2016 m. rugsėjo 1 d. ir 13 d. Švedija informavo, kad nuo 2016 m. birželio 8 d. iki rugpjūčio mėn. pabaigos iš viso buvo patikrinti 3 000 000 asmenų, vykdant kontrolę iš viso buvo pateikta 640 atsisakymų leisti atvykti, iš viso buvo gauti 6 097 prašymai suteikti prieglobstį; Švedija taip pat nurodė, kad vidaus sienų kontrolės punktuose buvo pateikti 166 prašymai.

Norvegija

2016 m. birželio 10 d. Norvegija pranešė Komisijai, kad ji įgyvendins gegužės 12 d. Tarybos rekomendaciją ir iki 2016 m. lapkričio 12 d. taikys vidaus sienų kontrolę atitinkamuose sienos ruožuose.

Kadangi Norvegijos valdžios institucijos nepateikė savo pirmosios ataskaitos apie rekomendacijos taikymą laiku (2016 m. liepos 12 d.), 2016 m. rugpjūčio 12 d. Komisija nusiuntė joms priminimo raštą.

2016 m. rugsėjo 8 d. Norvegijos valdžios institucijos pateikė minėtą ataskaitą Komisijai. Norvegija pranešė, kad tikslinė sienų kontrolė neviršija to, kas tikrai būtina reaguojant į rimtą grėsmę bei saugant viešąją tvarką ir vidaus saugumą. Asmenys tikrinami Oslo, Rytų, Pietryčių ir Vakarų policijos apygardose; jose yra uostai, kuriuose vyksta susisiekimas keltais su Švedija, Danija ir Vokietija. Vadovaudamosi Nacionalinio policijos direktorato operatyviniu įsakymu policijos pajėgos dirba visose keltų atvykimo vietose, o patikrinimai pasienyje atliekami atsižvelgiant į kiekvieno kelto maršruto ypatumus ir remiantis žvalgybos informacija. Norvegija nuolat peržiūri būtinumą vykdyti kontrolę, jos dažnumą, vietą ir laiką.

2016 m. rugsėjo 12 d. Komisija paprašė Norvegijos valdžios institucijų pateikti papildomos informacijos ir duomenų apie vykdytą kontrolę ir jos rezultatus; atsakydama į prašymą Norvegija šią informaciją pateikė 2016 m. rugsėjo 13 d. Norvegija informavo, kad nuo 2016 m. gegužės 12 d. iki rugsėjo 11 d. vykdant kontrolę iš viso buvo pateikta 14 atsisakymų leisti atvykti, iš viso buvo gauti 1 088 prašymai suteikti prieglobstį; Norvegija taip pat nurodė, kad vidaus sienų kontrolės punktuose buvo pateikti 2 prašymai.

3. NUSTATYTI FAKTAI